CELEX: 32021D0513
Language: hu
Date: 2021-03-22 00:00:00
Title: A Tanács (EU) 2021/513 végrehajtási határozata (2021. március 22.) a Covid19-világjárvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján az Észt Köztársaságnak nyújtandó ideiglenes támogatásról

2021.3.24.   
               
               
                  HU
               
               
                  Az Európai Unió Hivatalos Lapja
               
               
                  L 103/6
               
            
         A TANÁCS (EU) 2021/513 VÉGREHAJTÁSI HATÁROZATA
         (2021. március 22.)
         a Covid19-világjárvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján az Észt Köztársaságnak nyújtandó ideiglenes támogatásról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a Covid19-világjárvány miatt felmerülő szükséghelyzeti munkanélküliségi kockázatokat mérséklő ideiglenes támogatást nyújtó európai eszköz (SURE) létrehozásáról szóló, 2020. május 19-i (EU) 2020/672 tanácsi rendeletre (1) és különösen annak 6. cikke (1) bekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     2021. február 4-én Észtország pénzügyi támogatást kért az Uniótól annak érdekében, hogy kiegészítse a Covid19-járvány hatásának kezelésére, valamint a járványnak a munkavállalókat és önfoglalkoztatókat érintő társadalmi-gazdasági következményeire való válaszadásra irányuló nemzeti erőfeszítéseit.
                  
               
                     (2)
                  
                  
                     A Covid19-járvány, valamint az Észtország által a járvány és annak társadalmi-gazdasági és egészségügyi vonatkozású hatásának megfékezése érdekében végrehajtott rendkívüli intézkedések várhatóan drámai hatást gyakorolnak az államháztartásra. A Bizottság 2020. őszi előrejelzése azzal számolt, hogy Észtország államháztartási hiánya, illetve államadóssága 2020 végére a bruttó hazai termék (GDP) 5,9 %-a, illetve 17,2 %-a lesz. A Bizottság 2021. téli időközi előrejelzése szerint Észtország GDP-je az előrejelzések szerint 2020-ban 2,9 %-kal csökkent.
                  
               
                     (3)
                  
                  
                     A Covid19-járvány következtében Észtországban a gazdaságilag aktív népesség jelentős része nem tudta folytatni tevékenységét. Mindez a (4)–(9) preambulumbekezdésekben foglaltaknak megfelelően a csökkentett munkaidős foglalkoztatás és hasonló intézkedések, valamint a Covid19-járvánnyal összefüggő releváns egészségügyi vonatkozású intézkedések alkalmazása tekintetében Észtország közkiadásainak hirtelen és nagymértékű növekedéséhez vezetett.
                  
               
                     (4)
                  
                  
                     A 2016. november 17-i, 2020-ban módosított, 130. sz. „Tööhõiveprogramm 2017–2020” kormányrendelet (2), amelyre Észtország 2021. február 4-i kérelmében hivatkoznak, a munkahelyek megőrzését szolgáló rövid távú munkaerőpiaci programot vezetett be (a program 2020. március 23. óta van hatályban). A célkitűzés az volt, hogy támogassák azon magánszektorbeli munkavállalókat, akiknek fizetését vagy munkaidejét ideiglenesen csökkentették a szükséghelyzet jelentős hatása miatt, azáltal, hogy a munkavállalók számára biztosítják az átlagos havi fizetésük vagy bérük legfeljebb 70 %-át, mely összeget munkavállalónként havi 1 000 EUR-ban maximáltak. Ez egy ideiglenes program volt a 2020. márciustól májusig tartó szükséghelyzeti időszakra vonatkozóan. Tekintettel a szükséghelyzet továbbra is fennálló hatására, a 130. sz. rendeletet ismét módosították (3), és azt 2020. június végéig alkalmazták. A kényszerszabadságolási programra vonatkozó feltételeket kiigazították oly módon, hogy a munkavállalónak nyújtott kormányzati támogatást a munkavállaló átlagos havi fizetésének vagy bérének legfeljebb 50 %-ára csökkentették, és annak összegét munkavállalónként 800 EUR-ban maximálták. Ahhoz, hogy megkapják a munkavállalók után járókormányzati támogatást, a vállalkozásoknak munkavállalónként havonta legalább (bruttó alapon) 150 EUR-t kellett fizetniük, ily módon minden egyes munkavállaló legalább – a minimálbér összegének megfelelő – 584 EUR havi jövedelemben részesült.
                  
               
                     (5)
                  
                  
                     A 2020. április 9-i, 26. sz. „Erivajadusega lapse vanema toetuse saamise ja maksmise tingimused ning toetuse arvutamise alused” kormányrendelet (4), amelyre Észtország 2021. február 4-i kérelmében hivatkoznak, jövedelemmegőrzési juttatást vezetett be azon szülők számára, akiknek sajátos nevelési igényű gyermekeik gondozása céljából a szükséghelyzet idején fel kellett függeszteniük a munkavégzést. Ez egy ideiglenes intézkedés volt a 2020. március 12-től május 17-ig tartó szükséghelyzeti időszakra vonatkozóan. A juttatást a szülő 2019. évi fizetése vagy bére után fizetett szociális adó alapján számították ki. A támogatás az egyik szülő átlagos napi fizetése vagy bére 70 %-át fedezte.
                  
               
                     (6)
                  
                  
                     A 2020. április 30-i, 7. sz. „COVID-19 haigust põhjustava koroonaviiruse levikuga seotud kriisi leevendamiseks ette nähtud toetusmeede laulu- ja tantsupeo liikumises osalevatele kollektiividele” kulturális miniszteri rendelet (5), a 2020. április 30-i, 9. sz. „COVID-19 puhangust tingitud erakorraline abi kultuuri- ja spordivaldkonnale” (2020. május 3-tól szeptember 11-ig volt hatályban) kulturális miniszteri rendelet (6) és a 2014. november 26-i, 2020-ban módosított „Treeneri tööjõukulu toetuse määramise tingimused, sealhulgas nõuded spordialaliidule, spordiklubile ja spordikoolile ning selle omaosalusele, treeningrühmale ja treenerile, ning toetuse suuruse, jaotamise, tagasimaksmise ja tagasinõudmise kord” kulturális miniszteri rendelet (7), amelyekre Észtország 2021. február 4-i kérelmében hivatkoznak, rövid távú támogatást vezetett be szabadúszó művészek, sportedzők, valamint kórusvezetők és tánccsoportok számára. A program ideiglenes intézkedést jelentett a Covid19-járvány miatti szükséghelyzeti időszakra vonatkozóan. A szabadúszó művészeket két hónapos időszakra a minimálbérnek megfelelő összegű fizetéssel támogatták. A kórusvezetők és a néptánccsoportok, valamint a sportedzők számára a 2019. október és 2020. február közötti időszakra az átlagos fizetésük vagy bérük 70 %-ának megfelelő kormányzati jövedelemtámogatást biztosítottak, amelynek összegét 1 000 EUR-ban maximáltak. A sportedzőket a rendszeres fizetésük vagy bérük 50 %-ának megfelelő összeggel támogatták, a másik 50 %-ot a sportszervezetek fizették.
                  
               
                     (7)
                  
                  
                     Észtország egy sor egészségügyi vonatkozású intézkedést vezetett be a Covid19-járvány kezelésére. A 2020. április 15-én elfogadott „Riigi 2020. aasta lisaeelarve seadus” parlamenti törvény (8) értelmében, amelyre Észtország 2021. február 4-i kérelmében hivatkoznak, hoztak egy olyan egészségügyi vonatkozású intézkedést, amely lehetővé tette egyéni védőeszközök, kiegészítő általános felszerelések és fogyóeszközök kormányzati beszerzését.
                  
               
                     (8)
                  
                  
                     A 2020. április 23-i, 28. sz. „Eriolukorras Eesti Haigekassa kaudu hüvitiste ja teenuste eest maksmise tingimused ja kord” kormányrendelet (9), amelyre Észtország 2021. február 4-i kérelmében hivatkoznak, rövid távú támogatási programot vezetett be kórházak számára a Covid19-betegeket ellátó egységek és intenzív osztályok ideiglenes személyzetének felvételével, valamint az orvosok, az ápolók és az egyéb kapcsolódó személyzet meghosszabbított munkaidejének kifizetésével összefüggő költségek ellentételezésére. A program a kórházakban a Covid19-betegeket ellátó egységekben és intenzív osztályokon dolgozó személyzet iránti többletigény költségeit fedezi. A többletszemélyzetet magasabb fizetéssel vették fel, hogy fenntartsák a személyzet motivációját a szükséghelyzet idején.
                  
               
                     (9)
                  
                  
                     A 2020. április 23-i, 28. sz. „Eriolukorras Eesti Haigekassa kaudu hüvitiste ja teenuste eest maksmise tingimused ja kord” kormányrendelet (10), amelyre Észtország 2021. február 4-i kérelmében hivatkoznak, kompenzációt vezetett be a munkavállalók számára a betegszabadság első három napjára. Ez egy ideiglenes intézkedés volt a 2020. március 13-tól május 17-ig tartó szükséghelyzeti időszakra vonatkozóan. A betegszabadságnak és a gondozási szabadságnak a Covid19-járvány miatt megnövekedett igénybevételét ellentételező kompenzációt nyújtottak az észt egészségbiztosítási pénztár által biztosított személyek vonatkozásában a betegség első három napjára, amelyet rendszerint a munkavállaló fizet.
                  
               
                     (10)
                  
                  
                     Észtország teljesíti az (EU) 2020/672 rendelet 3. cikkében a pénzügyi támogatás igénylésére vonatkozóan meghatározott feltételeket. Észtország megfelelő bizonyítékot szolgáltatott a Bizottságnak arra vonatkozóan, hogy a Covid19-járvány társadalmi-gazdasági hatásainak kezelése érdekében hozott nemzeti intézkedések következtében 2020. február 1. óta a tényleges közkiadások 230 000 000 EUR-val emelkedtek. Ez hirtelen bekövetkezett és nagymértékű növekedést jelent, mivel új intézkedésekhez és meglévő intézkedések iránti megnövekedett igényhez kapcsolódik, amelyek együttesen a gazdaságilag aktív népesség jelentős hányadát érintik Észtországban.
                  
               
                     (11)
                  
                  
                     Az (EU) 2020/672 rendelet 6. cikkének megfelelően a Bizottság konzultált Észtországgal, és ellenőrizte a tényleges közkiadásoknak a 2021. február 4-i kérelemben említett, a csökkentett munkaidős foglalkoztatáshoz és hasonló intézkedésekhez, valamint a Covid19-járvánnyal összefüggő releváns egészségügyi vonatkozású intézkedések alkalmazásához közvetlenül kapcsolódó, hirtelen és nagymértékű növekedését.
                  
               
                     (12)
                  
                  
                     Pénzügyi támogatást kell ezért nyújtani annak érdekében, hogy Észtország segítséget kapjon a Covid19-járvány okozta súlyos gazdasági zavarok társadalmi-gazdasági hatásainak kezeléséhez. A Bizottságnak – a nemzeti hatóságokkal szoros együttműködésben – meg kell hoznia a részletek és részfolyósítások futamidejére, nagyságára és rendelkezésre bocsátására vonatkozó döntéseket.
                  
               
                     (13)
                  
                  
                     E határozat nem sértheti az egységes piac működésének torzulásaira vonatkozó bármely, különösen a Szerződés 107. és 108. cikke alapján lefolytatható eljárás eredményét. E határozat nem szünteti meg a tagállamokkal szembeni azon követelményt, hogy a Szerződés 108. cikke alapján értesítsék a Bizottságot a potenciális állami támogatás eseteiről.
                  
               
                     (14)
                  
                  
                     A pénzügyi támogatás nyújtására vonatkozó határozat elfogadása során a Tanács – az egyenlő bánásmód, a szolidaritás, az arányosság és az átláthatóság elvének alkalmazása mellett – figyelembe vette Észtország meglévő és várható szükségleteit, valamint az (EU) 2020/672 rendelet alapján más tagállamok által már benyújtott vagy benyújtani tervezett pénzügyi támogatás iránti kérelmeket,
                  
               ELFOGADTA EZT A HATÁROZATOT:
         
            1. cikk
            Észtország teljesíti az (EU) 2020/672 rendelet 3. cikkében meghatározott feltételeket.
         
         
            2. cikk
            
               (1)   Az Unió Észtország rendelkezésére bocsát legfeljebb 230 000 000 EUR összegű hitelt. A hitel maximális átlagos futamideje 15 év.
            
            
               (2)   Az e határozat által nyújtott pénzügyi támogatás rendelkezésre állásának időtartama az e határozat hatálybalépését követő első naptól számított 18 hónap.
            
            
               (3)   A Bizottság az uniós pénzügyi támogatást legfeljebb nyolc részletben bocsátja Észtország rendelkezésére. Egy-egy részlet kifizetése egy vagy több részfolyósítással történhet. Az első részlet keretében végrehajtott részfolyósítások futamideje meghaladhatja az (1) bekezdésben említett maximális átlagos futamidőt. Ilyen esetekben a további részfolyósítások futamidejét úgy kell megállapítani, hogy az (1) bekezdésben említett maximális átlagos futamidő teljesüljön, mihelyt az összes részlet kifizetésre került.
            
            
               (4)   Az első részletet az (EU) 2020/672 rendelet 8. cikkének (2) bekezdésében előírt hitelmegállapodás hatálybalépésétől függően kell rendelkezésre bocsátani.
            
            
               (5)   Észtország viseli az (EU) 2020/672 rendelet 4. cikkében említett uniós finanszírozásnak az egyes részletek tekintetében felmerült költségeit, valamint az e cikk (1) bekezdése alapján nyújtott hitelhez kapcsolódó finanszírozásból adódóan az Unió részéről felmerült díjakat, költségeket és kiadásokat.
            
            
               (6)   A Bizottság dönt a részletek nagyságáról és rendelkezésre bocsátásáról, valamint a részfolyósítások összegéről.
            
         
         
            3. cikk
            Észtország a következő intézkedéseket finanszírozhatja:
            
                        a)
                     
                     
                        a munkahelyek megőrzését szolgáló rövid távú munkaerőpiaci program, a 2016. november 17-i, 2020-ban módosított, 130. sz. „Tööhõiveprogramm 2017–2020” kormányrendeletben foglaltak szerint;
                     
                  
                        b)
                     
                     
                        jövedelemmegőrzési juttatás azon szülők számára, akiknek sajátos nevelési igényű gyermekeik gondozása céljából a szükséghelyzet idején fel kellett függeszteniük a munkavégzést, a 2020. április 9-i, 26. sz. „Erivajadusega lapse vanema toetuse saamise ja maksmise tingimused ning toetuse arvutamise alused” kormányrendeletben foglaltak szerint;
                     
                  
                        c)
                     
                     
                        rövid távú program szabadúszó művészek, sportedzők, valamint kórusvezetők és tánccsoportok számára, a 2020. április 30-i, 7. sz. „COVID-19 haigust põhjustava koroonaviiruse levikuga seotud kriisi leevendamiseks ette nähtud toetusmeede laulu- ja tantsupeo liikumises osalevatele kollektiividele” kulturális miniszteri rendeletben, valamint a 2020. április 30-i, 9. sz. „COVID-19 puhangust tingitud erakorraline abi kultuuri- ja spordivaldkonnale” és a 2014. november 26-i, 2020-ban módosított „Treeneri tööjõukulu toetuse määramise tingimused, sealhulgas nõuded spordialaliidule, spordiklubile ja spordikoolile ning selle omaosalusele, treeningrühmale ja treenerile, ning toetuse suuruse, jaotamise, tagasimaksmise ja tagasinõudmise kord” kulturális miniszteri rendeletben foglaltak szerint;
                     
                  
                        d)
                     
                     
                        egészségügyi vonatkozású intézkedés, amely lehetővé tette egyéni védőeszközök, kiegészítő általános felszerelések és fogyóeszközök kormányzati beszerzését, a 2020. április 15-i„Riigi 2020. aasta lisaeelarve seadus” parlamenti törvényben foglaltak szerint;
                     
                  
                        e)
                     
                     
                        rövid távú támogatási program kórházak számára a Covid19-betegeket ellátó egységek és intenzív osztályok ideiglenes személyzetének felvételével, valamint az orvosok, az ápolók és az egyéb személyzet meghosszabbított munkaidejének kifizetésével összefüggő költségek ellentételezésére, a 2020. április 23-i, 28. sz. „Eriolukorras Eesti Haigekassa kaudu hüvitiste ja teenuste eest maksmise tingimused ja kord” kormányrendeletben foglaltak szerint;
                     
                  
                        f)
                     
                     
                        kompenzáció munkavállalók számára a betegszabadság első három napjára, a 2020. április 23-i, 28. sz. „Eriolukorras Eesti Haigekassa kaudu hüvitiste ja teenuste eest maksmise tingimused ja kord” kormányrendeletben foglaltak szerint.
                     
                  
         
            4. cikk
            Ennek a határozatnak az Észt Köztársaság a címzettje.
            Ez a határozat azon a napon lép hatályba, amelyen a címzettet e határozatról értesítették.
         
         
            5. cikk
            Ezt a határozatot az Európai Unió Hivatalos Lapjában ki kell hirdetni.
         
         
            Kelt Brüsszelben, 2021. március 22-én.
            
               
                  a Tanács részéről
               
               
                  az elnök
               
               M. do C. ANTUNES
            
         
         
            (1)  HL L 159., 2020.5.20., 1. o.
         
         
            (2)  Riigi Teataja (a továbbiakban: RT) I, 2020.3.20., 3. o.
         
            (3)  RT I, 2020.5.30., 4. o.
         
            (4)  RT I, 2020.4.10., 5. o.
         
            (5)  RT I, 2020.4.30., 28. o.
         
            (6)  RT I, 2020.4.30., 29. o.
         
            (7)  RT I, 2020.5.5., 21. o.
         
            (8)  RT I, 2020. április 21., 2. o.
         
            (9)  RT I, 2020. április 24., 13. o.
         
            (10)  RT I, 2020. április 24., 13. o.